**การสร้างเครือข่ายบริการเพื่อการตรวจสุขภาพประจำปีผู้ประกันตน ปี 2561**

**อำเภอกุฉินารายณ์ จังหวัดกาฬสินธุ์**

**สมใจ อาจวิชัย พว.**

**งานอาชีวอนามัย โรงพยาบาลสมเด็จพระยุพราชกุฉินารายณ์ จ.กาฬสินธุ์**

**บทคัดย่อ**

สำนักงานประกันสังคมได้เพิ่มสิทธิ์ให้ผู้ประกันตนด้านการส่งเสริมสุขภาพและป้องกันโรคตั้งแต่วันที่ 1 มกราคม 2560 1 ในโรงพยาบาลที่ผู้ประกันตนได้เลือกใช้สิทธิ์ อำเภอกุฉินารายณ์ มีสถานประกอบการในพื้นที่จำนวน 142 แห่ง ผู้ประกันตนทั้งสิ้น 2,913 คน ที่สิทธิ์ประกันสังคมเลือกเป็นโรงพยาบาลกาฬสินธุ์ ซึ่งเป็นโรงพยาบาลจังหวัดที่อยู่ห่างเป็นระยะทาง 100 กิโลเมตรโดยประมาณ จึงเป็นการยากต่อการที่ผู้ประกันตนจะสามารถไปรับบริการตามสิทธิ์ของตนได้

การตรวจสุขภาพผู้ประกันตนที่ผ่านมาพบว่า ผู้ประกันตนที่ทำงานในหน่วยงานราชการ และสถานประกอบการที่มีข้อกำหนดและการดำเนินการส่งเสริมสุขภาพบุคลากรที่เป็นมาตรฐานจะได้รับการตรวจสุขภาพโดยหน่วยงานรับผิดชอบค่าใช้จ่ายให้ อย่างไรก็ตามผู้ประกันตนยังไม่มีการรับรู้เกี่ยวกับสิทธิ์ในการตรวจสุขภาพที่มีการประกาศใช้ล่าสุดปี 2560 งานอาชีวอนามัย โรงพยาบาลสมเด็จพระยุพราชกุฉินารายณ์ จึงได้มีการพัฒนาเครือข่ายการดำเนินการเพื่อให้ผู้ประกันตนได้รับการตรวจสุขภาพตามสิทธิ จึงได้มีการออกแบบระบบการดำเนินงานร่วมกันกับเครือข่ายโดยการประสานขอข้อมูลสถานประกอบการและจำนวนผู้ประกันตนจากสำนักงานประกันสังคมจังหวัด,โรงพยาบาลกาฬสินธุ์ซึ่งเป็นโรงพยาบาลตามสิทธิ์ประกันสังคม และประสานผู้รับผิดชอบสถานประกอบการ ส่วนราชการในพื้นที่ทั้งหมด เพื่อการวางแผนการให้บริการร่วมกัน โดยกำหนดเป็นโซนบริการประสานพื้นที่เพื่อการกำหนดสถานที่ให้บริการ แล้วประสานโรงพยาบาลตามสิทธิ์ออกมาให้บริการตามพื้นที่ จากนั้นแจ้งหน่วยงานและสถานประกอบการทราบเกี่ยวกับวันที่กำหนดออกให้บริการ การเตรียมความพร้อมในการมาตรวจสุขภาพตามเกณฑ์ที่กำหนด ผลการดำเนินการพบว่า ส่วนราชการตอบรับบริการและเข้าร่วมดำเนินการพร้อมทั้งเสนอสถานที่เพื่อการดำเนินการตรวจสุขภาพผู้ประกันตนในพื้นที่เป็นการลดต้นทุนการดูแลสุขภาพบุคลากรสำหรับหน่วยงานและสถานประกอบการที่ต้องรับผิดชอบเอง

จากการศึกษายังพบว่า การเข้าถึง และเข้ารับบริการตามโครงการยังเป็นไปได้น้อยมาก เพียงร้อยละ 11.32 เท่านั้นเนื่องจากระยะทางความห่างไกลของการที่จะเดินทางมารับบริการ อีกทั้งกระบวนการไม่สนับสนุนให้สามารถเข้ารับบริการในสถานพยาบาลในพื้นที่ได้ จากการศึกษารายการตรวจสุขภาพที่ไม่มีความซับซ้อน และเป็นรายการตรวจที่สามารถทำได้ในโรงพยาบาลชุมชน หากผู้ประกันตนสามารถเข้ารับบริการในพื้นที่ได้จะทำให้เกิดความสะดวกและเข้าถึงบริการได้มากขึ้น

**คำสำคัญ:**การตรวจสุขภาพประจำปี,สวัสดิการตรวจสุขภาพประจำปีฟรีสำหรับผู้ประกันตน

**การสร้างเครือข่ายบริการเพื่อการตรวจสุขภาพประจำปีผู้ประกันตน ปี 2561**

**อำเภอกุฉินารายณ์ จังหวัดกาฬสินธุ์**

**Creating a network for Insured Medical Checkup in 2018**

**Kuchinarai Kalasin province**

**บทที่ 1**

**บทนำ**

**ความนำ**

จากประกาศสำนักงานประกันสังคมเรื่องการเพิ่มสิทธิการตรวจสุขภาพสำหรับผู้ประกันตน ซึ่งเป็นการสร้างเสริมสุขภาพในกลุ่มวัยทำงานที่สำคัญ นับเป็นปรากฏการณ์ในการเฝ้าระวังภาวะสุขภาพวัยทำงาน เพื่อการสร้างเสริมสุขภาพให้เกิดผลิตภาพที่ดีแก่หน่วยงานสังคม และประเทศชาติต่อไป

อำเภอกุฉินารายณ์ จังหวัดกาฬสินธุ์อยู่ห่างจากตัวจังหวัดเป็นระยะทาง 80-100 กิโลเมตร แต่เป็นชุมชนที่มีการเจริญเติบโตทางเศรษฐกิจและสังคมสูงเพราะอยู่ติดเขตเศรษฐกิจพิเศษมุกดาหาร ที่เชื่อมโยงการขนส่งโลจิสติกส์ที่สำคัญสู่อินโดจีน ทำให้มีสถานประกอบการณ์ในพื้นที่เป็นจำนวน 142แห่ง มีผู้ประกันตนในพื้นที่มีจำนวน 2,913 คน ตามเงื่อนไขของประกาศสำนักงานประกันสังคม1 ผู้ประกันตนต้องเดินทางไปตรวจสุขภาพในโรงพยาบาลที่ขึ้นทะเบียนเป็นคู่สัญญาหลักของสำนักงานประกันสังคมเท่านั้นจึงจะได้รับบริการตรวจสุขภาพประจำปีฟรี ในที่นี้คือโรงพยาบาลจังหวัดกาฬสินธุ์ จากเงื่อนไขของระยะทางที่ห่างทำให้เกิดความไม่สะดวกแก่ผู้ประกันตน ในปี 2560 จึงไม่มีผู้ประกันตนสามารถเข้าร่วมโครงการได้เลย ในปี 2561 งานอาชีวอนามัยโรงพยาบาลสมเด็จพระยุพราชกุฉินารายณ์ ได้มีการประสานงานกับกลุ่มงานอาชีวเวชกรรมโรงพยาบาลกาฬสินธุ์ เพื่อขอคำปรึกษาเรื่องการตรวจสุขภาพในกลุ่มผู้ประกันตนดังกล่าว จึงได้รับความร่วมมือเพื่อการดำเนินการร่วมกัน โดยงานอาชีวอนามัยโรงพยาบาลสมเด็จพระยุพราชกุฉินารายณ์ ประสานส่วนราชการ และสถานประกอบการณ์ในพื้นที่เพื่อสำรวจความต้องการ และจำนวนผู้ประกันตนวางแผนกำหนดวัน และประสานทีมโรงพยาบาลกาฬสินธุ์ออกมาให้บริการ เพื่อให้ผู้ประกันตนสามารถเข้าถึงบริการ

**วัตถุประสงค์**

1. เพื่อให้ผู้ประกันตนสามารถเข้าถึงบริการตรวจสุขภาพประจำปีตามสิทธิ์สวัสดิการสำนักงานประกันสังคม
2. เพื่อการสร้างเครือข่าย การดำเนินงานให้เกิดความสะดวกต่อการเข้ารับบริการตรวจสุขภาพผู้ประกันตนในอำเภอกุฉินารายณ์

**ขอบเขตการดำเนินงาน**

1. ผู้ประกันตนในเขตอำเภอกุฉินารายณ์ จังหวัดกาฬสินธุ์ทั้งในส่วนราชการและสถานประกอบการทั้งหมด
2. ดำเนินการเพื่อการตรวจสุขภาพประจำปีตามเงื่อนไขสวัสดิการตรวจสุขภาพประจำปีฟรีของสำนักงานประกันสังคม ในปี 2561

**ประโยชน์ที่คาดว่าจะได้รับ**

1. ผู้ประกันตนในเขตอำเภอกุฉินารายณ์ สามารถเข้ารับบริการตรวจสุขภาพประจำปีฟรีตามโครงการสวัสดิการสำนักงานประกันสังคม
2. มีเครือข่ายเพื่อการสนับสนุนการดำเนินงาน เพื่อการขอรับบริการสำหรับผู้ประกันตน และสถานประกอบการส่วนราชการที่มีผู้ประกันตน ในการขอรายละเอียดเพิ่มเติม

**บทที่ 2**

**เอกสาร และงานวิชาการที่เกี่ยวข้อง**

* 1. **สวัสดิการการตรวจสุขภาพผู้ประกันฟรี**

สำนักงานประกันสังคม ประกาศเพิ่มสวัสดิการให้ผู้ใช้สิทธิ์ประกันสังคมทั่วประเทศ ตรวจสุขภาพประจำปีฟรี กับโรงพยาบาลที่ขึ้นทะเบียนเป็นคู่สัญญาหลักของสำนักงานประกันสังคม โดยกำหนดเงื่อนไขในการตรวจดังต่อไปนี้

**ตารางที่ 1 แสดงรายการตรวจสุขภาพผู้ประกันตน ตามประกาศของสำนักงานประกันสังคม**

|  |  |  |  |  |
| --- | --- | --- | --- | --- |
| ลำดับ | การจัดบริการ | การตรวจ | ช่วงอายุ | ความถี่ของการบริการ |
| 1 | ตรวจทั่วไป | 1. คัดกรองการได้ยิน Finger Rub Test | 15 ปีขึ้นไป | 1 ครั้ง/ปี |
| 1. ตรวจเต้านมโดยแพทย์หรือบุคลากรสาธารณสุข | 30-39 ปี | ทุก 3 ปี |
| 40-54ปี  55 ปีขึ้นไป | ทุกปี และติดตามตามความเสี่ยง |
| 1. ตรวจตาโดยจักษุแพทย์ | 40-54 ปี | 1 ครั้ง/ปี |
| 55 ปีขึ้นไป | ทุก 1-2 ปี |
| 1. ตรวจด้วย Snellen eye chart | 55 ปีขึ้นไป | 1 ครั้ง/ ปี |
| 2 | ตรวจทางห้องปฏิบัติการ | 1. ความสมบูรณ์ของเม็ดเลือด CBC 2. ตรวจปัสสาวะ UA | 15-54 ปี | 1. ครั้ง |
| 55 ปีขึ้นไป | ปีละ 1 ครั้ง |
| 1. ตรวจน้ำตาลในเลือด(FBS) | 35-54 ปี  55 ปีขึ้นไป | ทุก 3 ปี  ปีละ 1 ครั้ง |
| 1. Cr | 55 ปีขึ้นไป | ปีละ 1 ครั้ง |
| 1. ไขมันในเลือดชนิด Total& HDL Cholesterol | 20 ปีขึ้นไป | ทุก 5 ปี |
| 3 | ตรวจอื่นๆ | 1. ไวรัสตับอักเสบชนิด บี | ผู้เกิดก่อนปี 2535 | 1 ครั้ง |
| 1. มะเร็งปากมดลูก 2. มะเร็งปากมดลูก วิธี VIA | 30-54 ปี  55 ปีขึ้นไป | ทุก 3 ปี  ปีละ 1 ครั้งหรือติดตามตามความเสี่ยง |
| 1. เลือดในอุจจาระ FOBT | 55 ปีขึ้นไป | ปีละ 1 ครั้ง |
| 1. เอ็กซเรย์ทรวงอก | 15 ปีขึ้นไป | ปีละ 1 ครั้ง |
| 1. CXR |  |  |

**บทที่ 3**

**ขั้นตอนและวิธีดำเนินการ**

1. ตรวจสอบข้อมูลสถานประกอบการ และจำนวนผู้ประกันตนในเขตอำเภอกุฉินารายณ์ จากสำนักงานประกันสังคมจังหวัดกาฬสินธุ์
2. ทำหนังสือแจ้งส่วนราชการ และสถานประกอบการเรื่อง การจัดบริการตรวจสุขภาพประจำปีฟรีสำหรับผู้ประกันตนอำเภอกุฉินารายณ์ โดยงานอาชีวอนามัย ร่วมกับกลุ่มงานอาชีวเวชกรรม โรงพยาบาลกาฬสินธุ์ หน่วยงานที่มีบุคลากรสิทธิ์ประกันสังคมที่มีความประสงค์เข้าร่วมโครงการ ให้ทำหนังสือตอบกลับมาพร้อมข้อมูลผู้ประกันตนในสังกัด เพื่อตรวจสอบสิทธิ และเตรียมมารับบริการ
3. ทำแผนกำหนดวันที่ดำเนินการ ร่วมกับงานอาชีวเวชกรรม โรงพยาบาลกาฬสินธุ์ แล้ว แจ้งส่วนราชการ และสถานประกอบการเพื่อให้ผู้ประกันตนมารับบริการตามแผน
4. ติดตามประเมินผลการดำเนินการตามแผน

**บทที่ 4**

**ผลการดำเนินงาน และการวิเคราะห์ข้อมูล**

**ข้อมูลทั่วไป**

สถานประกอบการ และผู้ประกันตน ในอำเภอกุฉินารายณ์ที่ตอบรับ และขอเข้ารับบริการใน ดังนี้

**ตารางที่ 2** แสดงส่วนราชการ และสถานประกอบการที่ตอบรับเข้าร่วมโครงการ

|  |  |  |  |  |
| --- | --- | --- | --- | --- |
| ลำดับ | ประเภท/สถานประกอบการ/ส่วนราชการ | จำนวน(หน่วยงาน) | จำนวนที่ตอบรับ(แห่ง) | จำนวนผู้ประกันตน(คน) |
| 1 | องค์กรปกครองส่วนท้องถิ่น จำนวน 14 แห่ง | 14 | 14 | 461 |
| 2 | โรงเรียนในอำเภอกุฉินารายณ์ | 9 | 9 | 70 |
| 3 | บุคลากรโรงพยาบาลสมเด็จพระยุพราชกุฉินารายณ์ | 1 | 1 | 253 |
| 4 | โรงพยาบาลส่งเสริมสุขภาพตำบล ในอำเภอกุฉินารายณ์ | 17 | 17 | 69 |
| 5 | หจก.และร้านค้าในพื้นที่ | 102 | 31 | 1,349 |
| รวม | | 142 | 72 | 2,202 |
| คิดเป็นร้อยละ | | | 50.70 | 75.59 |

จากข้อมูลการตอบรับเข้าร่วมโครงการ พบว่า ส่วนราชการ ตอบรับทุกแห่ง แต่สถานประกอบการณ์ที่ตอบรับเข้าร่วมโครงการกว่าครึ่งของสถานประกอบการ และมีจำนวนผู้ประกันตนกว่า ร้อยละ 75(2,202 คน) ที่แจ้งความจำนงขอเข้าร่วมโครงการ

**ตารางที่ 3** แสดง การออกให้บริการตามโครงการตรวจสุขภาพผู้ประกันตนอำเภอกุฉินารายณ์

|  |  |  |  |  |
| --- | --- | --- | --- | --- |
| ลำดับ | วันที่ออกบริการ | หน่วยงาน | สถานประกอบการที่เข้าร่วม(แห่ง) | จำนวนผู้ประกันตนที่เข้ารับบริการ(คน) |
| 1 | 24-25 เมษายน 2561 | บุคลากรสังกัด สำนักงานสาธารณสุขอำเภอ และ รพ.สต. | 17 | 69 |
| 2 | 27-28 กค 2561 | โรงพยาบาลสมเด็จพระยุพราชกุฉินารายณ์ | 1 | 253 |
| 3 | มูลนิธิโรงพยาบาลสมเด็จพระยุพราช สาขากุฉินารายณ์ | 1 | 8 |
| รวม | | | 19 | 330 |
| ร้อยละ | | | 2.63 | 11.32 |

จากข้อมูลผู้ประกันตนที่สามารถเข้าร่วมโครงการตรวจสุขภาพประจำปีฟรี ตามที่สำนักงานประกันสังคมประกาศให้เป็นสวัสดิการ ในปี 2560 นั้น พบว่า ผู้ประกันตนในอำเภอกุฉินารายณ์ ได้รับบริการเพียงร้อยละ 11.32 แม้นว่าจะมีการสร้างเครือข่ายเพื่อเอื้อต่อการเข้ารับบริการแล้วก็ตาม พบว่า ทางโรงพยาบาลกาฬสินธุ์ซึ่งเป็นโรงพยาบาลที่ขึ้นทะเบียนเป็นคู่สัญญาหลักที่สามารถให้บริการตามเงื่อนไขสำนักงานประกันสังคม ก็ไม่สะดวกในการออกมาให้บริการในพื้นที่อำเภอกุฉินารายณ์ได้ตามแผน ด้วยข้อจำกัดหลายอย่าง ทั้งอัตรากำลังและภารกิจ ทำให้ผู้ประกันตนในพื้นที่ไม่ได้รับบริการตรวจสุขภาพตามโครงการได้

จากการติดตามความก้าวหน้าการดำเนินการตรวจสุขภาพประจำปี พบว่า โรงงานน้ำตาล และบริษัทในเครือมิตรผล ได้มีการตรวจสุขภาพประจำปีให้กับบุคลากรในหน่วยงานตามมาตรฐาน โดยใช้งบประมาณของหน่วยงานเอง จำนวนผู้ประกันตน ทั้งหมด 924 คน ซึ่งคิดเป็นร้อยละ 41.96 ซึ่งถือว่า สูงกว่าการสร้างเครือข่าย และการประสานให้โรงพยาบาลกาฬสินธุ์มาดำเนินการตรวจสุขภาพประจำปีตามโครงการที่งานอาชีวอนามัยได้จัดสร้างเครือข่ายตรวจสุขภาพที่สร้างขึ้น

**บทที่ 5**

**อภิปรายผล**

จากการศึกษาขั้นตอนกระบวนการดำเนินงาน พบว่าโครงการตรวจสุขภาพผู้ประกันตนที่สำนักงานประกันสังคม ประกาศเป็นนโยบายเพื่อให้เป็นสวัสดิการสำหรับผู้ที่ใช้สิทธิประกันสังคมนั้นยากต่อการเข้าถึง และเข้ารับบริการของผู้ประกันตน ตามเงื่อนไขที่สำนักงานประกันสังคมได้กำหนดไว้ ซึ่งในหน่วยงานที่มีความเสี่ยง และต้องดูแลสุขภาพของบุคลากรให้มีสุขภาวะนั้นถือเป็นภาระที่องค์กรจะต้องสนับสนุน และรับผิดชอบค่าใช้จ่ายในส่วนของการตรวจสุขภาพผู้ประกันตนในหน่วยงานของตน เช่น โรงพยาบาลสมเด็จพระยุพราชกุฉินารายณ์ และเครือข่าย คปสอ. กุฉินารายณ์ ส่วนในสถานประกอบการขนาดใหญ่ และมีมาตรฐานเช่น โรงงานน้ำตาล และบริษัทในเครือมิตรผลที่ได้รับการตรวจสุขภาพรวมเป็นจำนวน 1,254 คน คิดเป็นร้อยละ 43.04 จากจำนวนผู้ประกันตนในเขตอำเภอกุฉินารายณ์ทั้งหมด 2,913 คน กว่าครึ่งของผู้ประกันตนที่ไม่สามารถเข้าถึง และเข้ารับบริการตรวจสุขภาพตามโครงการได้

**ข้อเสนอแนะในการศึกษา**

จากการดำเนินการ ในการตรวจสุขภาพประจำปีบุคลากรที่ผ่านมา พบว่า รายการตรวจสุขภาพเพื่อการเฝ้าระวังโรค และการเจ็บป่วยเป็นสิ่งที่จำเป็นสำคัญ เพื่อการสร้างผลิตภาพให้เกิดขึ้นกับองค์กร สังคม และประเทศชาติ อีกทั้ง รายการตรวจสุขภาพยังสามารถรับบริการได้ที่โรงพยาบาลชุมชนทั่วไปเพื่อให้มีการเฝ้าระวังภาวะสุขภาพของประชาชนวัยทำงานในกลุ่มของผู้ประกันตน จึงมีข้อเสนอแนะเพื่อการดำเนินงานครั้งต่อไปดังต่อไปนี้

1. ประชาชนวัยทำงานในกลุ่มที่ใช้สิทธิ์ประกันสังคม มีสิทธิเข้ารับบริการตรวจสุขภาพประจำปีตามที่สำนักงานประกันสังคมประกาศแจ้ง และเพื่อให้สามารถเข้ารับบริการได้ง่ายตามเป้าหมาย สำนักงานประกันสังคมต้องกำหนดให้สามารถเข้ารับบริการได้ที่โรงพยาบาลชุมชนในพื้นที่ได้
2. การประเมินและคัดกรองภาวะสุขภาพของประชาชนยังสามารถให้บริการได้หลายแบบ ที่ผ่านมาพบว่าการคัดกรองโดยการใช้แบบสอบถาม ข้อคำถามยังมีความสำคัญ ง่าย และไวต่อการประเมิน อีกทั้งต้นทุนในการให้บริการต่ำอีกด้วย ซึ่งทางทีมงานยังมีการนำมาใช้ในการให้บริการคัดกรอง โรคที่มีความจำเป็นในการคัดกรองในกลุ่มคนจำนวนมาก ได้แก่ การคัดกรองวัณโรค ที่ยังมีการใช้วิธีการคัดกรองแบบ Verbal Screening เป็นต้น

จากการดำเนินงาน ไม่ว่าจะเป็นการดำเนินการในระดับใดก็ตาม การทำงานแบบเครือข่ายนั้นย่อมทำให้การทำงานง่ายขึ้น เนื่องจากมีการใช้ทรัพยากรร่วมกัน ทั้งความร่วมมือที่หลากหลาย ทำให้การทำงานนั้นประสบความสำเร็จ และทุกคนได้รับคุณค่าในผลงานด้วยกันทั้งหมด

**บรรณานุกรรม**


1. สำนักงานประกันสังคม กระทรวงแรงงาน.ประกันสังคมห่วงใยสุขภาพผู้ประกันตนแนะใช้สิทธิ์ตรวจ

สุขภาพฟรีในโรงพยาบาลตามสิทธิ์:3 พฤษภาคม 2561.https://www.sso.go.th/wpr/main/news/%E0%B8%82%E0%B9%88%E0%B8%B2%E0%B8%A7%E0%B8%9B%E0%B8%A3%E0%B8%B0%E0%B8%8A%E0%B8%B2%E0%B8%AA%E0%B8%B1%E0%B8%A1%E0%B8%9E%E0%B8%B1%E0%B8%99%E0%B8%98%E0%B9%8C\_detail\_detail\_1\_16\_0/1222\_1222

1. แนวปฏิบัติการเบิกจ่ายค่าบริการส่งเสริมสุขภาพและป้องกันโรค.http://wa1.sso.go.th/pps

**ภาคผนวก**







คำนำ

การศึกษานี้ได้จัดทำขึ้นเพื่อเป็นการศึกษาการดำเนินโครงการ การสร้างเครือข่ายตรวจสุขภาพผู้ประกันตนอำเภอกุฉินารายณ์ ในปีงบประมาณ 2561 เพื่อแก้ไขความไม่สะดวกต่อการเข้ารับบริการตรวจสุขภาพประจำปีของผู้ประกันตน ที่ต้องเข้ารับบริการที่โรงพยาบาลกาฬสินธุ์ ซึ่งเป็นหน่วยคู่สัญญาหลักของสำนักงานประกันสังคม

เพื่อการเรียนรู้ และการพัฒนาระบบบริการให้สอดคล้องกับบริบท และความเป็นจริงที่ผู้ประกันตนจะสามารถเข้ารับบริการตามที่สำนักงานประกันสังคมได้ตั้งเป้าไว้นั้น จึงได้มีการรวบรวมประเด็นที่สำคัญเพื่อหวังว่า บุคลากรที่เกี่ยวข้อง จะรียนรู้และนำไปพัฒนากระบวนงานในส่วนที่เกี่ยวข้องให้เกิดประโยชน์ต่อไปได้

สมใจ อาจวิชัย

30 กย 61

**สารบัญ**

**เนื้อหา**  **หน้า**

1. บทคัดย่อ 1
2. บทที่ 1 บทนำ 2
3. บทที่ 2 เอกสาร และงานวิชาการที่เกี่ยวข้อง 4
4. บทที่ 3 ขั้นตอนและวิธีดำเนินการ 5
5. บทที่ 4 ผลการดำเนินงานและการวิเคราะห์ข้อมูล 5
6. บทที่ 5 อภิปรายผล 7
7. บรรณานุกรม
8. ภาคผนวก

**การสร้างเครือข่ายบริการเพื่อการตรวจสุขภาพประจำปีผู้ประกันตน ปี 2561**

**อำเภอกุฉินารายณ์ จังหวัดกาฬสินธุ์**

**Creating a network for Insured Medical Checkup in 2018**

**Kuchinarai Kalasin province**

**นางสมใจ อาจวิชัย**

**ตำแหน่ง พยาบาลวิชาชีพชำนาญการ**

**งานวิจัย และพัฒนาคุณภาพ**

**โรงพยาบาลสมเด็จพระยุพราชกุฉินารายณ์**

**สำนักงานสาธารณสุขจังหวัดกาฬสินธุ์**

**2561**